Rower wat dreig om geldwa én wagte aan die brand te steek hoor sy lotArgieffoto Nicholas Mkhanyiseni Mdluli (50) wat in Oktober 2014 betrokke was by ŉ transitorooftog, het vandeesweek sy lot in die Pietermaritzburg-hooggeregshof gehoor. Kapt. Simphiwe Mhlongo, woordvoerder van die Valke, het gesê Mdluli is tronkstraf van 25 jaar opgelê. Mdluli en sy makker het glo veiligheidswagte wat geld na die Gingindlovu-omgewing vervoer het, aangeval. “Hulle het skote afgevuur op die voertuig totdat dit tot stilstand gekom het en toe petrol oor die voertuig uitgegooi en gedreig om dit af te brand. Hulle het die wagte opdrag gegee om uit te klim en hulle van hul wapens en ŉ onbevestigde hoeveelheid kontant beroof,” het Mhlongo gesê. Die polisie het na die toneel reageer en ŉ skietgeveg het tussen die rowers en die polisie uitgebreek. Mdluli is in hegtenis geneem. “Die Valke het inligting opgevolg en ŉ tweede verdagte, Slalakuliwa Welcome Msimango (48), is later in hegtenis geneem. Daar is drie ongelisensieerde vuurwapens en ammunisie in sy besit aangetref.” Msimango is tot agt jaar tronkstraf gevonnis.